রাহুলের মৃত্যুতে এফআইআর করতে চলেছেন প্রিয়াঙ্কা সরকার

কলকাতা: অভিনেতা রাহুল অরুনোদয় বন্দ্যোপাধ্যায়ের (Rahul Banerjee) আকস্মিক মৃত্যুতে শোকস্তব্ধ ও ক্ষুব্ধ বাংলা সিনে জগতের আর্টিস্ট মহল। মঙ্গলবার রাহুলের স্ত্রী প্রিয়াঙ্কার বাড়িতে বৈঠকে মিলিত হন প্রথম সারির কয়েকজন অভিনেতা অভিনেত্রীরা। বৈঠকে হাজির ছিলেন প্রসেনজিৎ চট্টোপাধ্যায়। তাদের অভিযোগের তীর মূলত ভোলে বাবা পার করেগা ধারাবাহিকের নির্মাতা প্রতিষ্ঠানের দিকেই। রাহুলের মৃত্যুতে প্রিয়াঙ্কা সরকার (Priyanka Sarkar) প্রতিষ্ঠানের বিরুদ্ধে এফআইআর দায়ের করতে চলেছেন প্রিয়াঙ্কা সরকার। সেই এফআইআরকে ভিত্তি করেই আর্টিস্ট ফোরাম প্রোডাকশন হাউসের বিরুদ্ধে অভিযোগ দায়ের করবে বলে ঠিক হয়েছে সূত্রের খবর সেই রকমই।

সূত্র মারফত এও শোনা যাচ্ছে ওই নির্দিষ্ট প্রোডাকশন হাউসের কাজ সাময়িকভাবে বয়কটের পথেও হাঁটতে পারেন আর্টিস্ট ফোরাম। সব মিলিয়ে এই দুর্ঘটনা ও রাহুল অরুনোদয় বন্দ্যোপাধ্যায়ের আকস্মিক প্রয়াণকে ঘিরে তীব্রভাবে ক্ষুব্ধ আর্টিস্ট ফোরাম সরাসরি সংঘাতের পথেই নামতে চলেছে।

আরও পড়ুন:টলিপাড়ার ‘অমানবিকতা- রূঢ় বাস্তবতা’ নিয়ে বিস্ফোরক সুদীপ্তা

অভিনেতা রাহুল অরুণোদয় বন্দ্যোপাধ্যায়ের আকস্মিক মৃত্যুতে শোকস্তব্ধ গোটা টলিপাড়া। রবিবার তালসারি বিচে শুটিং চলাকালীন জলে ডুবে মৃত্যু হয়েছে টলিউডের এই জনপ্রিয় অভিনেতার। কিন্তু এই মর্মান্তিক ঘটনার পরও টলিপাড়ার চেনা ব্যস্ততা ও শুটিংয়ের নির্ঘণ্টে কোনও বদল না আসায় ক্ষোভ উগরে দিয়েছেন টলিপাড়ার অভিনেতা অভিনেত্রীরা। ওড়িশার তালসারিতে শুটিং চলাকালীন এই দুর্ঘটনা ঘটলেও, অনেকে সুরক্ষার অভাব নিয়ে প্রশ্ন তুলেছেন। অভিনেতা রুদ্রনীল ঘোষ থেকে শুরু করে জিতু কমল— সকলেই রাহুলের প্রয়াণে শোকস্তব্ধ, সেই সঙ্গে অভিনেতা ও অভিনেত্রীদের নিরাপত্তা নিয়ে প্রশ্ন তুলেছেন। প্রশ্ন উঠছে, যে সময় এই অঘটন ঘটছে সেই সময় বাকি কলাকুশলীরা কোথায় ছিলেন? কেন নিরাপত্তা দেওয়া গেল না এই তারকাকে?